হাসমা অভিযান

**হাসমা অভিযান** বা **যায়েদ ইবনে হারেসার অভিযান** ছিল নবি মুহাম্মাদ কর্তৃক প্রেরিত একটি সামরিক অভিযান, যা ৭ হিজরি সনের জমাদিউস সানি মাসে (অক্টোবর, ৬২৮ খ্রি.) সংঘটিত হয়। এটি যায়েদ ইবনে হারেসার নেতৃত্বে বনু জুযাম গোত্র অধ্যুষিত হিমসা অঞ্চলে প্রেরিত হয়েছিল। হিমসা ওয়াদি আল-কুরার পেছনে অবস্থিত একটি স্থান ছিল, যার ব্যাপারে প্রসিদ্ধ আছে যে, নুহ নবির আমলে প্লাবনের পানি নেমে যাওয়ার পরও সেখানে আশি বছর পর্যন্ত পানি স্থায়ী ছিল। এই অভিযানটি মূলত দাহিয়া কালবির সাহায্যের আহ্বানে সাড়া দিয়ে পরিচালিত হয়েছিল, যিনি বনু জুযাম গোত্র অধ্যুষিত অঞ্চলে একদল ডাকাত দ্বারা আক্রমণের শিকার হয়েছিলেন। এই ডাকাতদের শাস্তি দেওয়ার উদ্দেশ্যে নবি মুহাম্মদ যায়েদ ইবনে হারেসার নেতৃত্ব ৫০০ যোদ্ধার একটি দল হিমসায় প্রেরণ করেন।

## পটভূমি

### ইসলামের দাওয়াতের উদ্দেশ্য দূত প্রেরণ

[সংযোগ=https://en.wikipedia.org/wiki/File:Muhammad-Letter-To-Heraclius.jpg|ডান|থাম্ব|300x300পিক্সেল|বাইজান্টাইন সম্রাট [হিরাক্লিয়াস|হিরাক্লিয়াসের নিকট নবি মুহাম্মাদের প্রেরিত পত্র।]]
[সংযোগ=https://en.wikipedia.org/wiki/File:Muhammad_Bahrain_letter_facsimile.png|থাম্ব|300x300পিক্সেল|মুনযির ইবনে সাওয়া আল-তামিমির প্রতি [মুহাম্মাদ|নবি মুহাম্মদের প্রেরিত পত্র।]]
মক্কার কুরাইশদের সঙ্গে হুদাইবিয়ার সন্ধি স্বাক্ষরের পর নবি মুহাম্মদ কয়েকটি প্রতিবেশী রাষ্ট্রে একাধিক দূত (রাষ্ট্রদূত) প্রেরণ করেন, যাদের উদ্দেশ্য ছিল সেখানকার শাসক ও জনগণের কাছে ইসলামের দাওয়াত প্রদান করা। নিম্নোক্ত ব্যক্তিদের এই উদ্দেশ্যে প্রেরণ করা হয়েছিল:

* আমর ইবনে উমাইয়া আদ-দামরি— আবিসিনিয়ার রাজা আশামা ইবনে আবজার নাজ্জাশির নিকট প্রেরণ করা হয়।
* দাহিয়া ইবনে খলিফা আল-কালবি— রোমান সম্রাট হিরাক্লিয়াসের নিকট প্রেরণ করা হয়।
* হাতিব ইবনে আবি বালতায়া—মিশরেররাজা আল-মুকাওকিসের নিকট প্রেরণ করা হয়।
* আলা ইবনুল হাদরামি—বাহরাইনের শাসক মুনযির ইবনে সাওয়া আল-তামিমির নিকট প্রেরণ করা হয়।
* আমর ইবনুল আস—ওমানের শাসক আব্দুল জালান্দার নিকট প্রেরণ করা হয়।
* সালিত ইবনে আমরি—ইয়ামামার শাসক হাওজা ইবনে আলির নিকট প্রেরণ করা হয়।
* শুজা ইবনে ওয়াহাব—দামেস্কের শাসক গাসসানীয় রাজা হারিস ইবনে আবি শামির গাসসানির নিকট প্রেরণ করা হয়।
* আবদুল্লাহ ইবনে হুযাফা আস-সাহমি—পারস্যের সম্রাট দ্বিতীয় খসরুর (খসরু পারভেজ) নিকট প্রেরণ করা হয়।

### একজন দূতের ডাকাত দ্বারা আক্রান্ত হওয়া
এ সকল দূতের মধ্যে দাহিয়া ইবনে খালিফা আল-কালবিকে বসরার শাসকের কাছে প্রেরণ করা হয়, যিনি পত্রটি গ্রহণ করে পরবর্তীতে তা রোমান সম্রাট কায়সারের (হিরাক্লিয়াস) নিকট পাঠাবেন মর্মে কথা হয়েছিল।

রোমান সম্রাট হিরাক্লিয়াসের উদ্দেশ্যে প্রেরিত নিজের পত্রে নবি মুহাম্মদ লিখেছিলেন:"বিসমিল্লাহির রাহমানির রাহিম,

আব্দুল্লাহর পুত্র মুহাম্মাদের পক্ষ থেকে রোমান শাসক হিরাক্লিয়াসের উদ্দেশে:

যে ব্যক্তি সঠিক পথের অনুসরণ করে, তার ওপর শান্তি বর্ষিত হোক।

অতপর, আমি তোমাকে শান্তির মাধ্যমে আহ্বান জানাচ্ছি। তুমি যদি আত্মসমর্পণ করো (ইসলাম গ্রহণ করো), তবে তুমি নিরাপত্তা লাভ করবে এবং মহান আল্লাহ তোমার প্রতিদান দ্বিগুণ করে দেবেন। আর যদি তুমি মুখ ফিরিয়ে নাও, তবে প্রজাদের (সাধারণ জনগণ) পাপভারও তোমার ওপর বর্তাবে।

"হে আহলে কিতাবরা! এসো, এই একটি বিষয়ে আমরা ও তোমরা একমত হই যে, আমরা আল্লাহ ছাড়া আর কারো ইবাদত করব না, তাঁর সঙ্গে কোনো শরিক স্থির করব না এবং আমাদের কেউই আল্লাহ ছাড়া কাউকে রব হিসেবে গ্রহণ করবে না। অতপর যদি তারা মুখ ফিরিয়ে নাও, তাহলে (তাদের) বলো: তোমরা সাক্ষী থাকো যে, নিশ্চয়ই আমরা আল্লাহর কাছে আত্মসমর্পণকারী (মুসলিম)” — কুরআন, সূরা আল ইমরান: ৩:৬৪।সম্রাট হিরাক্লিয়াসের কাছে পত্র পৌঁছিয়ে দিয়ে দূত দাহিয়া কালবি মদিনায় ফিরে আসছিলেন। সম্রাট তাঁকে নগদ অর্থ ও পোশাক প্রদান করেছিলেন। তিনি তা নিয়ে মদিনার পথে রওনা হন। হিমসা পৌঁছালে হুনাইদ ও তার পুত্রসহ জুযাম গোত্রের কিছু লোক তাঁর পথ রোধ করে এবং তার কাছে থাকা সব কিছু লুট করে নেয়। তার গায়ে তারা একটি জীর্ণ কাপড় ছাড়া কিছুই বাকি রাখেনি। এই খবর পেয়ে জুযাম গোত্রের বনু দুবাইব শাখার কিছু লোক (যারা পূর্বে ইসলাম গ্রহণ করেছিল) তাদের দিকে ছুটে যায় এবং দাহিয়ার কাছ থেকে লুট হওয়া মালামাল উদ্ধার করে দেয়।

## অভিযান
মদিনায় ফিরে দাহিয়া নবি মুহাম্মাদের কাছে এসে বিস্তারিত ঘটনা বলেন। তখন তিনি যায়েদ ইবনে হারেসাকে পাঁচশত যোদ্ধাসহ প্রেরণ করেন এবং দাহিয়া কালবিও তার সঙ্গে যান। তাদের সঙ্গে বনু উযরা গোত্রের একজন পথপ্রদর্শকও ছিল। যায়েদ রাতে অগ্রসর হতেন এবং দিনে আত্মগোপনে থাকতেন। এভাবে তিনি ভোরবেলায় তাদের ওপর হামলা করেন এবং এতে হুনাইদ ও তার পুত্রসহ তাদের অনেক লোক নিহত হয়। এই অভিযানে মুসলমানরা যুদ্ধলব্ধ সম্পদ হিসেবে ১০০০ উট, ৫০০০ গবাদিপশু এবং ১০০ জন নারী ও বালককে বন্দি করে। সংঘর্ষ শেষ হলে বনু দুবাইবের কিছু লোক এসে বললেন, আমরাও তো মুসলমান! যায়েদ ইবনে হারেসা বললেন, 'তাহলে সূরা ফাতিহা পড়ে শোনাও' এবং তারা তা পড়ল।

এরপর বনু দুবাইবের একটি দল নবি মুহাম্মদের কাছে এসে ঘটনা জানাল এবং তাদের নেতা বলল, “হে আল্লাহর রাসুল, আপনি আমাদের জন্য হালালকে হারাম করবেন না এবং হারামকে হালাল করবেন না।" তখন নবি বললেন, “তাহলে নিহতদের ব্যাপারে আমি কী করতে পারি?” তারা বলল যে, “যারা জীবিত আছে, তাদের আমাদের হাতে ছেড়ে দিন এবং যারা নিহত হয়েছে, তারা আপনার দুই পায়ের নিচে।” তখন নবি বললেন, সে (নেতা) সত্যই বলেছে। তারা বলল, তাহলে আমাদের সঙ্গে এমন একজন লোক পাঠান, যিনি যায়েদের কাছে গিয়ে এসব বলবেন।” তখন নবি তাদের সঙ্গে আলি ইবনে আবি তালিবকে পাঠান, যেন তিনি যায়েদকে তাদের সম্পদ ফেরত দেওয়ার আদেশ দেন। তখন আলি বললেন, “হে আল্লাহর রাসূল, যায়েদ তো আমার কথা নাও মানতে পারে।” নবি বললেন, “আমার এই তলোয়ারটি নিয়ে যাও।” আলি সেটি নিয়ে রওনা হলেন। পথে তিনি যায়েদের পক্ষ থেকে পাঠানো এক বার্তাবাহকের সঙ্গে সাক্ষাৎ করেন, যে গোত্র থেকে জব্দকৃত একটি উটে চড়ে মদিনায় আসছিল। আলি সেই উটটি লোকদের কাছে ফিরিয়ে দিলেন এবং সেই বার্তাবাহক লোকটিকে নিজের পেছনে বসান। এরপর তিনি যায়েদের কাছে গিয়ে নবির আদেশ পৌঁছিয়ে দেন। যায়েদ বললেন, “এর নিদর্শন কী?” তখন আলি বললেন, “এটি তাঁর পাঠানো তলোয়ার।” যায়েদ তলোয়ারটি চিনতে পারলেন। এরপর তিনি লোকদের ডেকে বললেন, “যার কাছে যা কিছু আছে, সব ফিরিয়ে দাও এবং এটিই নবির আদেশ।” তখন লোকেরা যা কিছু নিয়েছিল, সবকিছুই ফিরিয়ে দেয়।  

## আরো দেখুন

* নবি মুহাম্মাদের সামরিক জীবন
* নবি মুহাম্মাদের নেতৃত্বে যুদ্ধের তালিকা

## তথ্যসূত্র
বিষয়শ্রেণী:মুহাম্মাদ কর্তৃক নির্দেশিত অভিযান
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:৭ম শতাব্দীতে ইসলাম
বিষয়শ্রেণী:ইসলামের ইতিহাস